Mercedes-Benz C-klass (W202)

**Mercedes-Benz W202** on esimene **C-klassi** kompaktne luksusauto (D-segment), mida tootis Mercedes-Benz aastatel 1993–2000. See vahetas välja aastatel 1982–1993 toodetud 190E (W201). Seoses Mercedese äsja vastuvõetud uue nomenklatuuriga hakati seda kutsuma C-klassiks, nüüd seisis mudelitähise täht mootori suurusele vihjava numbri ees. Kuni A-klassi (W168) välja tulekuni septembris 1997 oli see Mercedese väikseim auto.

## Arendus
Auto arendus algas oktoobris 1986, disainitöö toimus Bruno Sacco käe all 1987. aastal. 1989. aastaks oli valminud kaks disaini, millest valiti Oliver Boulay oma, mis sai patendi 19. detsembril 1990.

## Esimene seeria (1993–1997)
W202 esitleti mais 1993. Võrreldes W201-ga olid mootorid enamasti täiesti uued ja nüüd olid kõik nelja klapiga silindri kohta (erandiks C200 Diesel).

### Bensiinimudelid (M111, M104)
Esimestest mudelitest olid neljasilindriliste 16 klapiga M111 bensiinimootoritega saadaval:
* **C180** (202.018): 1799 cm³, 90 kW (122 hj) mootor (111.920), hinnaga 40 825 DEM.
* **C220** (202.022): 2199 cm³, 110 kW (150 hj) mootor (111.961), hinnaga 50 255 DEM.
* **C280** (202.028): kasutas 24 klapiga M104 reaskuuest mootorit (104.941, 2799 cm³, 142 kW / 193 hj), hinnaks 57 845 DEM.
1994. aastal lisandus mudelivalikusse ka **C200** (202.020) samuti M111 mootoriga (111.941, 1998 cm³, 100 kW / 136 hj), hinnaga 46 460 DEM.

Kõik mootorid olid saadaval kas viiekäigulise manuaal- või neljakäigulise automaatkäigukastiga (722.4). USA turul olid saadaval C220 (29 900 dollarit) ja C280 (34 900 dollarit).

### Diiselmudelid (OM601, OM604, OM605)
Diiselmootoritest olid saadaval:
* **C200 Diesel** (202.120): eelkäijal 190D kasutatud 8 klapiga reasneljane OM601 mootor (601.913, 1997 cm³, 55 kW / 75 hj), hinnaga 42 435 DEM.
* **C220 Diesel** (202.121): uus OM604 16 klapiga reasneljane (604.910, 2155 cm³, 70 kW / 95 hj), hinnaga 44 275 DEM.
* **C250 Diesel** (202.125): 20 klapiga R5 diisel OM605 (605.910, 2497 cm³, 83 kW / 113 hj), hinnaga 49 565 DEM.

Oma odavuse ja vastupidavuse tõttu olid diiselmootoritega W202-d populaarsed taksodena.

## Varustuspaketid
W202 oli saadaval nelja varustuspaketiga (trimmiga):
* Baasmudel / Classic: Alates septembrist 1995 nimetati baasmudelit **Classic**, mis oli äratuntav oranžide suunatulelaternate ja kollaste-valgete-punaste tagatulede järgi.
* Esprit: Lisatasuta pakett nooremate ostjate ligimeelitamiseks erksamate värvitoonide ja 25 mm madaldatud kerega.
* Sport: Sportlikuma disaini, sportvedrustuse, 25 mm madaldatud kere, laiemate rehvide, sportistmete ja nahkrooliga. Kasutati valgeid suunatulelaternad ja punaseid-halle tagatulelaternad.
* Elegance: Luksusmudel ühtlast värvi sisustuse, kroomdetailide ja puitliistudega. Kasutati valgeid suunatulelaternad ja punaseid-halle tagatulelaternad. USA turu autod olid selle paketiga.

## Esimesed AMG mudelid
Septembris 1993 esitleti Frankfurdi autonäitusel AMG-mudelit **C36 AMG**. Kuigi AMG oli nüüd Mercedes-Benzi omanduses, polnud see veel "päris" originaalne auto, vaid C280, mis oli AMG poolt ümber ehitatud. See kasutas kuuesilindrist M104 mootorit (104.9936, 3606 cm³, 206 kW / 280 hj) ja oli saadaval ainult neljakäigulise automaatkäigukastiga, hinnaks 95 450 DEM.

## Uuendused (1995–2001)

### Esimesed uuendused (1995–1996)
Septembris 1995 uuendati veidi mootoreid: C200 Diesel tootmine lõpetati.

Aasta lõpus sai viiesilindrise diiselmootor vahejahutiga turbolaadimise (605.960), mudeliks oli nüüd **C250 Turbodiesel** (202.128), mille võimsus kasvas 110 kW (150 hj)-le, hinnaks 52 785 DEM.

Lisaks lisandusid valikusse kompressoriga neljasilindrilised M111 bensiinimootorid:
* **C200 Kompressor** (202.025): 111.944, 1998 cm³, 132 kW (180 hj). Toodeti vaid ekspordiks Itaaliasse, Portugali ja Kreekasse.
* **C230 Kompressor** (202.024): 111.975, 2295 cm³, 142 kW (193 hj), hinnaga 55 890 DEM.

### Universaal ja käigukastid (1996)
Augustis 1996 lisandus mudelivalikusse universaal **S202**, mis oli saadaval mudelitena C180, C200, C230, C220 Diesel ja C250 Turbodiesel. Universaalkere tähendas sedaaniga võrreldes 3220 DEM hinnalisa.

* Senine 4-käiguline automaatkäigukast vahetati uue 5-käigulise **5G-Tronic** vastu.
* Ekspordiks mõeldud C200 Kompressor võimsus suurenes 141 kW (192 hj)-le.
* C220 vahetas välja uus **C230** (202.023), mille mootori töömaht suurenes 2295 cm³-le (111.974), kuid võimsus jäi samaks (110 kW / 150 hj), hinnaks 53 130 DEM.

### Facelift ja V6 mootorid (1997–1998)
Juunis 1997 läbis W202 facelifti. Mootorivalikusse lisandusid uued M112 18 klapiga V6-mootorid:
* **C240** (202.026): 2398 cm³, 125 kW (170 hj) V6-mootor (112.910), hinnaks 55 085 DEM.
* **C280** (202.029): 2793 cm³, 145 kW (197 hj) V6-mootor (112.920), hinnaga 59 570 DEM.

1998. aastal uuendati neljasilindrilisi diiselmootoreid OM611 mootoriga (2148 cm³ R4) kahes võimsusastmes:
* **C200 CDI** (202.134): 75 kW (102 hj), hinnaga 48 024 DEM.
* **C220 CDI** (202.133): 92 kW (125 hj), hinnaga 51 175 DEM.

### AMG mudelid (1998)
1998. aasta alguses tuli senise C36 AMG asemele uus M113 V8-mootoriga **C43 AMG** (202.033). See ei olnud enam AMG poolt eraldi tuunitud, vaid täiesti algusest Mercedes-Benzi tehases toodetud mudel, mis kasutas 4266 cm³ V8-mootorit (113.944) võimsusega 225 kW (306 hj), hinnaks 114 425 DEM.

Aasta lõpus oli saadaval ka **C55 AMG**, mis sisuliselt ei olnud omaette mudel, vaid C43le 57 420 DEM eest lisavarustusena saadav mootorivahetus, kui kapoti alla pandi 5439 cm³ mootor (113.983, 255 kW / 347 hj).

## Tootmise lõpp
Märtsis 2000 esitleti C-klassi uut põlvkonda W203. Viimased W202 sedaanid toodeti mais. S202 universaale toodeti vanade mootoritega juunini; kuna W203 universaali tulek viibis, toodeti mõned eksemplarid veel W203-l kasutatavate mootoritega aasta lõpuni.

Lõpphindadeks 2000. aasta alguses olid: C180 48 720, C200 52 084, C230K 57 536, C240 60 668, C280 65 192, C200 CDI 49 996, C220 CDI 53 592 ja C250 Turbodiesel 56 956 DEM. Universaalkere tähendas hinnalisa 3248 DEM.

Kokku toodeti 7 aasta jooksul 1 869 961 autot, millest 1 626 090 sedaani ja 243 871 universaali.

## Tootmisarvud (Sedaan / Universaal)

## Viited